Dís wat jou negatiewe emosies verklap - Voelgoed
Tuis Voelgoed Artikels Dís wat jou negatiewe emosies verklap
Dís wat jou negatiewe emosies verklap
Is jy geneig om negatiewe emosies te onderdruk? God het ons gemaak om 'n verskeidenheid gevoelens te ervaar. Hoe kan jy die negatiewe emosies hanteer?
Dis die moeite werd om aandag aan jou negatiewe emosies te gee, al is dit vir jou baie swaar. Moenie dink dis sommer niks as jy jou vir die geringste vir iemand vererg of altyd onvergenoegd is nie. Agter hierdie gevoelens skuil daar 'n versteekte boodskap. Daar is moontlik êrens 'n kwessie in jou lewe wat verhinder dat jy jou beste self is en wat keer dat jy geestelik groei.
Jy kry maklik skaam en voel selfbewus
As jy skaam voel, is jy waarskynlik onseker van jouself. Dink só daaraan: Die waarde van 'n item word gewoonlik bepaal deur hoeveel iemand bereid is om daarvoor te betaal. Dan moet jy mos baie werd wees, want daar is 'n hoë prys vir jou betaal!
Onthou dat jy uniek gemaak is en dat Christus jou onvoorwaardelik liefhet. Probeer om elke dag ook só oor jouself te dink. Jy is kosbaar en spesiaal!
Jy voel gereeld eensaam en alleen
Jy is gemaak met 'n behoefte aan opregte vriendskap. As jy eensaam voel, is dit 'n teken dat jy meer moeite moet doen met jou verhoudings. Onthou dat jy 'n lojale Vriend het wat net die beste vir jou wil hê en altyd reg is om te luister. Sorg dat jy gereeld bid en eerlik oor jou diepste behoeftes praat.
Benut verder elke moontlike kans om ander mense lief te hê, vir hulle om te gee en hulle te bemoedig. Só sal die liefde deur jou kan vloei en sal jy ook geseën word, want hoe meer liefde jy uitdeel, hoe meer sal jy kry.
Jy raak maklik gefrustreerd as dinge verkeerd loop
As jy gefrustreerd is omdat jou lewe nie verloop soos jy dit wil hê nie, is dit dalk tyd om eerder te begin vra wat die hemelse planne vir jou is. Die beste manier om dit te doen is om met jou hemelse Vader te praat en moeite te doen om regtig 'n verhouding met Hom te hê.
Geniet julle tye saam; jy sal later Sy fluisterstem al hoe makliker kan hoor. Wees bereid om jou eie planne vir die toekoms te laat vaar, dan sal jy die lewe kan hê wat daar lankal vir jou beplan is. En jy sal alles kry wat jy nodig het om jou daarvoor toe te rus.
Jy is gedurig bekommerd en gespanne
God wil graag hê jy moet vrede ervaar – daardie vrede wat 'n mens nie kan verklaar nie. Maar as jy gedurig onrustig is, kan jy nie die sekuriteit beleef wat Hy jou wil gee nie. Jy moet besef dat Hy presies weet wat jou so opvreet van binne af. Hy gee om en kan maklik iets aan die situasie doen, as jy net vertrou. Gee elke deeltjie van jou lewe aan Hom oor – jou gesondheid en jou verhoudings, jou werk en jou finansies – en wees verseker dat daar mooi na jou en jou geliefdes gekyk word.
Jy word vir die geringste dingetjie kwaad
Woede verklap dat daar iets in jou lewe is waarmee jy nie tevrede is nie. Dit voel asof jy geen beheer het nie. Jy sal dinge vir jouself baie makliker maak as jy aanvaar dat net een Persoon regtig in beheer van jou lewe is. Die enigste ding waaroor jy wel beheer het, is hoe jy op slegte dinge gaan reageer.
Jy weet miskien nie altyd waarom sekere omstandighede in jou lewe toegelaat word nie, maar een belofte wat jy wel het, is dat niks ooit vir jou te moeilik sal wees om te hanteer nie.
Elkeen van jou negatiewe emosies het dus 'n baie kragtige, positiewe boodskap. Moenie daardie boodskap misloop deur jou gevoelens te ignoreer nie. Probeer om van nou af mooi te dink oor wat jy ervaar en wat dit vir jou wil sê.
Vertaal en verwerk uit Runaway Emotions: Why You Feel the Way You Do and What God Wants You to Do About it van Jeff Schreve.